RÅDETS AFGØRELSE af 13. marts 1997 om indgåelse af toldsamarbejdsaftalen i form af brevveksling mellem Det Europæiske Fællesskab og Kongeriget Norge (97/269/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113 sammenholdt med artikel 228, stk. 2, første punktum, og stk. 3, første afsnit,

under henvisning til forslag fra Kommissionen, og

ud fra følgende betragtninger:

De nationale ordninger om toldsamarbejde, der er indgået dels mellem Kongeriget Norge og Republikken Finland, dels mellem Kongeriget Norge og Kongeriget Sverige, bør for så vidt angår spørgsmål, der henhører under Fællesskabets kompetence, erstattes af en fællesskabsordning;

grænsesamarbejdsaftalerne medvirker til at fremme handelen og til en effektiv ressourcefordeling mellem et begrænset antal grænsetoldsteder i regioner i den yderste periferi, hvilket især er til fordel for Republikken Finland og Kongeriget Sverige; sådanne regioner er specielle på grund af deres beliggenhed (et usædvanligt hårdt klima, ekstremt lange grænser, store interne afstande, særdeles vanskelig adgang til visse områder) og den meget beskedne befolkningstæthed og trafik; disse særlige træk er nye i fællesskabssammenhæng og kræver speciel opmærksomhed, hvis de pågældende regioner og deres økonomiske operatører ikke skal lide herunder;

den 25. oktober 1996 bemyndigede Rådet Kommissionen til på Fællesskabets vegne at føre forhandlinger om en toldsamarbejdsaftale i form af brevveksling mellem Det Europæiske Fællesskab og Kongeriget Norge;

Republikken Finland og Kongeriget Sverige bør påtage sig fuldt ansvar, herunder også finansielt ansvar, over for Fællesskabet for alle handlinger, der er eller vil blive udført på deres vegne af de norske toldmyndigheder;

henholdsvis de finske og de svenske toldmyndigheder bør indgå en administrativ ordning med de norske toldmyndigheder med henblik på aftalens gennemførelse; Kommissionen bør underrettes om sådanne ordninger; de finske og de svenske toldmyndigheder bør aflægge beretning til Kommissionen om aftalens gennemførelse;

toldsamarbejdsaftalen i form af brevveksling, som er blevet forhandlet af Det Europæiske Fællesskab og Kongeriget Norge, bør godkendes -

TRUFFET FØLGENDE AFGØRELSE:

Artikel 1

Toldsamarbejdsaftalen i form af brevveksling mellem Det Europæiske Fællesskab og Kongeriget Norge godkendes herved på Fællesskabets vegne.

Teksten til aftalen er knyttet til denne afgørelse.

Artikel 2

Republikken Finland og Kongeriget Sverige påtager sig fuldt ansvar, herunder også finansielt ansvar, over for Fællesskabet for alle handlinger, der er eller vil blive udført på deres vegne af de norske toldmyndigheder.

Artikel 3

1. De finske og de svenske toldmyndigheder skal hver især indgå en administrativ ordning med de norske toldmyndigheder med henblik på gennemførelsen af aftalen. Kommissionen for De Europæiske Fællesskaber skal underrettes om disse ordninger.

2. De finske og de svenske toldmyndigheder skal hver især aflægge beretning til Kommissionen om gennemførelsen af aftalen. Med henblik herpå skal de forelægge Kommissionen en årlig rapport, medmindre det på grund af særlige omstændigheder er nødvendigt med yderligere rapporter.

Artikel 4

Det Europæiske Fællesskab repræsenteres i det blandede udvalg, der er nedsat ved aftalens artikel 7, af Kommissionen bistået af medlemsstaternes repræsentanter.

Artikel 5

Formanden for Rådet bemyndiges hermed til at udpege de personer, der er beføjet til at undertegne aftalen med bindende virkning for Fællesskabet, og til at foranstalte den i aftalens artikel 11 omhandlede notifikation (1).

Artikel 6

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 13. marts 1997.

På Rådets vegne

M. PATIJN

Formand

(1) Aftalens ikrafttrædelsesdato offentliggøres i De Europæiske Fællesskabers Tidende af Rådets Generalsekretariat.